

**ระเบียบสภาเทศบาลตำบลนครชัยศรี**

**ว่าด้วยการดำเนินการของประชาชนในการเข้าชื่อเสนอข้อบัญญัติท้องถิ่น พ.ศ. ๒๕๖๕**

-----------------------------------------

 โดยที่เป็นการสมควรให้มีระเบียบสภาเทศบาลตำบลนครชัยศรีว่าด้วยการดำเนินการของประชาชนในการเข้าชื่อเสนอข้อบัญญัติท้องถิ่น พ.ศ. ๒๕๖๕

 อาศัยอำนาจตามมาตรา ๙ วรรคสอง แห่งพระราชบัญญัติการเข้าชื่อเสนอข้อบัญญัติท้องถิ่น พ.ศ. ๒๕๖๕ โดยความเห็นชอบของสภาเทศบาลตำบลนครชัยศรี ในการประชุมสมัยสามัญ สมัยที่ ๔ เมื่อวันที่ 19 เดือนธันวาคม พ.ศ. ๒๕๖๕ จึงให้กำหนดระเบียบสภาเทศบาลตำบลนครชัยศรีว่าด้วยการดำเนินการของประชาชนในการเข้าชื่อเสนอข้อบัญญัติท้องถิ่น พ.ศ. ๒๕๖๕ ดังนี้

 **ข้อ ๑** ระเบียบนี้เรียกว่า "ระเบียบสภาเทศบาลตำบลนครชัยศรีว่าด้วยการดำเนินการของประชาชน ในการเข้าชื่อเสนอข้อบัญญัติท้องถิ่น พ.ศ. ๒๕๖๕"

 **ข้อ ๒** ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

 **ข้อ ๓** ในระเบียบนี้

 "ข้อบัญญัติ" หมายความว่า เทศบัญญัติ

 "ปลัดองค์กรปกครองส่วนท้องถิ่น" หมายความว่า ปลัดเทศบาลตำบลนครชัยศรีและให้หมายความรวมถึงเจ้าหน้าที่เทศบาลซึ่งปลัดเทศบาลสั่งให้เป็นผู้ดำเนินการแทน

 "ผู้มีสิทธิเลือกตั้ง" หมายความว่า ผู้มีสิทธิเลือกตั้งตามกฎหมายว่าด้วยการเลือกตั้งสมาชิกสภาท้องถิ่น หรือผู้บริหารท้องถิ่น

 "ผู้ประสานงาน" หมายความว่า บุคคลที่ได้รับมอบหมายจากผู้มีสิทธิเลือกตั้งที่ยื่นคำร้องขอต่อประธานสภาเทศบาลให้จัดทำร่างข้อบัญญัติท้องถิ่นหรือการเชิญชวนผู้มีสิทธิเลือกตั้ง

 **ข้อ ๔** ผู้มีสิทธิเข้าชื่อเสนอข้อบัญญัติท้องถิ่นใดประสงค์จะให้เทศบาลตำบลนครชัยศรี ดำเนินการจัดทำข้อบัญญัติท้องถิ่นหรือดำเนินการเชิญชวนผู้มีสิทธิเลือกตั้งให้ร่วมเข้าชื่อเสนอร่างข้อบัญญัติท้องถิ่น หรือให้ดำเนินการ ทั้งสองกรณี ให้ผู้เข้าชื่อจำนวนไม่เกินสิบคนยื่นคำร้องว่าประสงค์จะให้จัดทำร่างข้อบัญญัติท้องถิ่นหรือเชิญชวน ให้ร่วมเข้าชื่อเสนอร่างข้อบัญญัติท้องถิ่นเรื่องใดและหรือมีเนื้อหาอย่างไร โดยมีรายละเอียดเกี่ยวกับชื่อ ชื่อสกุล เลขประจำตัวประชาชน และลายมือชื่อพร้อมทั้งมอบหมายบุคคลหนึ่งบุคคลใดเป็นผู้ประสานงาน เพื่อประโยชน์ในการจัดทำข้อบัญญัติแล้วยื่นต่อประธานสภาเทศบาลตำบลนครชัยศรีด้วยตนเองหรือส่งทางไปรษณีย์ จดหมายอิเล็กทรอนิกส์ สื่ออิเล็กทรอนิกส์ หรือระบบเทคโนโลยีสารสนเทศตามแบบท้ายระเบียบนี้

 ให้ประธานสภาเทศบาลตำบลนครชัยศรีตรวจสอบความถูกต้องของคำร้องตามวรรคหนึ่ง หากตรวจสอบแล้วเห็นว่าไม่ถูกต้อง ครบถ้วน ให้แจ้งผู้ประสานงานแก้ไขข้อบกพร่องดังกล่าวโดยเร็ว แต่หากตรวจสอบแล้วเห็นว่าถูกต้อง ครบถ้วน ให้ถือว่าวันที่ยื่นคำร้องถูกต้องครบถ้วนเป็นวันรับคำร้องขอและให้ดำเนินการต่อไปตามข้อ ๕ และให้ประธานสภาเทศบาลตำบลนครชัยศรีมอบหมายให้ปลัดเทศบาลดำเนินการให้ตามความประสงค์ของผู้ยื่นคำร้อง

/ข้อ 5 ในการจัดทำ...

- 2 -

 **ข้อ ๕** ในการจัดทำร่างข้อบัญญัติท้องถิ่นให้ปลัดเทศบาลจัดทำร่างข้อบัญญัติท้องถิ่น โดยต้องมีสาระสำคัญและเป็นไปตามแบบที่กำหนดในข้อบังคับการประชุมสภาท้องถิ่น

 ปลัดเทศบาลต้องจัดทำร่างข้อบัญญัติท้องถิ่นตามวรรคหนึ่งให้แล้วเสร็จภายในสามสิบวันนับแต่วันที่ได้รับการร้องขอตามข้อ ๔ วรรคสอง หากเห็นว่าจะไม่แล้วเสร็จภายในระยะเวลาดังกล่าว ให้ปลัดเทศบาล ขอขยายระยะเวลา ต่อประธานสภาสภาเทศบาลตำบลนครชัยศรี ซึ่งประธานสภาเทศบาลตำบลนครชัยศรีอาจจะขยายให้เป็นกรณีไปก็ได้ แต่เมื่อรวมระยะเวลาที่ขยายแล้วต้องไม่เกินเก้าสิบวัน ทั้งนี้การจัดทำร่างข้อบัญญัติท้องถิ่นดังกล่าวยังไม่ถือว่ามีผลเป็นการเข้าชื่อเสนอร่างข้อบัญญัติท้องถิ่น ตามกฎหมายว่าด้วยการเข้าชื่อเสนอข้อบัญญัติท้องถิ่น

 **ข้อ ๖** เมื่อปลัดองค์กรปกครองส่วนท้องถิ่นได้จัดทำร่างข้อบัญญัติท้องถิ่นเสร็จเรียบร้อยแล้ว ให้แจ้งผู้ประสานงานรับร่างข้อบัญญัติท้องถิ่นเพื่อไปดำเนินการเชิญซวนต่อไป หรือหากผู้ยื่นคำร้องประสงค์ให้ เทศบาลตำบลนครชัยศรีดำเนินการเชิญชวนผู้มีสิทธิเลือกตั้งให้ร่วมเข้าชื่อเสนอร่างข้อบัญญัติท้องถิ่นดังกล่าว ให้ปลัดเทศบาลดำเนินการตามข้อ ๗

 **ข้อ ๗** ให้ปลัดเทศบาลจัดทำประกาศเชิญชวนผู้มีสิทธิเลือกตั้งให้ร่วมเข้าชื่อเสนอร่างข้อบัญญัติท้องถิ่นพร้อมกับแนบร่างข้อบัญญัติท้องถิ่น โดยเชิญชวนเป็นการทั่วไปผ่านทางหนังสือระบบเทคโนโลยีสารสนเทศหรือทางอื่น ๆ พร้อมระบุสถานที่ จัดส่งเอกสารและที่อยู่ไปรษณีย์อิเล็กทรอนิกส์สื่ออิเล็กทรอนิกส์หรือระบบเทคโนโลยีอื่น

 **ข้อ ๘** ผู้มีสิทธิเลือกตั้งที่ประสงค์จะร่วมเข้าชื่อเสนอร่างข้อบัญญัติท้องถิ่นสามารถส่งหลักฐานการร่วมเข้าชื่อเสนอร่างข้อบัญญัติท้องถิ่นโดยต้องมีหลักฐานแสดงชื่อ ชื่อสกุล เลขบัตรประจำตัวประชาชนของผู้ร่วมเข้าชื่อ และข้อความที่แสดงให้เห็นว่าตนสมัครใจเข้าร่วมในการเสนอร่างข้อบัญญัติท้องถิ่นพร้อมลงลายมือชื่อและส่งไปยังสถานที่หรือผ่านสื่ออิเล็กทรอนิกส์ที่ผู้เชิญชวนกำหนดไว้ในหนังสือเชิญชวนหรือสื่ออิเล็กทรอนิกส์

 การส่งหลักฐานตามวรรคหนึ่ง สามารถส่งได้ด้วยตนเองทางไปรษณีย์ ทางไปรษณีย์อิเล็กทรอนิกส์ หรือสื่ออิเล็กทรอนิกส์อื่น

 **ข้อ ๙** ในกรณีที่เทศบาลตำบลนครชัยศรีจัดให้มีการร่วมเข้าชื่อเสนอร่างข้อบัญญัติท้องถิ่นผ่านระบบสารสนเทศ ผู้มีสิทธิเลือกตั้งที่ประสงค์จะร่วมเข้าชื่อเสนอร่างข้อบัญญัติท้องถิ่นผ่านทางระบบสารสนเทศนั้น ให้ลงทะเบียนและยืนยันตนก่อนเข้าสู่ระบบเพื่อร่วมเข้าชื่อเสนอร่างข้อบัญญัติท้องถิ่นโดยไม่ต้องลงลายมือชื่อ

 **ข้อ 10** ผู้มีสิทธิเลือกตั้งที่ร่วมเข้าชื่อเสนอร่างข้อบัญญัติท้องถิ่น มีสิทธิถอนการร่วมเข้าชื่อเสนอร่างข้อบัญญัติท้องถิ่นได้ก่อนที่ผู้มีสิทธิเข้าชื่อจะเสนอร่างข้อบัญญัติท้องถิ่นต่อประธานสภาเทศบาลตำบลนครชัยศรี

 การถอนชื่อจากการเป็นผู้ร่วมเข้าชื่อเสนอร่างข้อบัญญัติท้องถิ่น ให้ทำเป็นหนังสือซึ่งมีข้อความ ชื่อ ชื่อสกุล เลขประจำตัวประชาชน และข้อความที่แสดงให้เห็นว่าตนเองประสงค์จะถอนการร่วมเข้าชื่อเสนอร่างข้อบัญญัติท้องถิ่นฉบับใด พร้อมลงลายมือชื่อ และส่งให้เทศบาลตำบลนครชัยศรีด้วยตนเองทางไปรษณีย์ ไปรษณีย์อิเล็กทรอนิกส์ หรือทางสื่ออิเล็กทรอนิกส์

 การถอนชื่อจากการเป็นผู้ร่วมเข้าชื่อเสนอร่างข้อบัญญัติท้องถิ่นตามข้อ ๙ ให้เข้าสู่ระบบการเข้าชื่อเสนอ ร่างข้อบัญญัติท้องถิ่นทางระบบเทศโนโลยีสารสนเทศนั้น เพื่อยืนยันตัวตนทำรายการถอนชื่อ

/ ข้อ 11 เมื่อเทศบาล...

- 3 -

 **ข้อ ๑๑** เมื่อเทศบาลตำบลนครชัยศรีได้รับและรวบรวมหลักฐานการเข้าชื่อของผู้ร่วมเข้าชื่อเสนอร่างข้อบัญญัติท้องถิ่น และมีผู้ร่วมเข้าชื่อเสนอร่างข้อบัญญัติท้องถิ่นเป็นจำนวนไม่น้อยกว่าตามที่กฎหมายว่าด้วยการเข้าชื่อเสนอข้อบัญญัติท้องถิ่นกำหนด ให้เทศบาลตำบลนครชัยศรีออกหนังสือรับรองความถูกต้องครบถ้วนของจำนวนผู้ร่วมเข้าชื่อเสนอร่างข้อบัญญัติท้องถิ่นให้ผู้ประสานงานเพื่อไปดำเนินการตามมาตรา 8 แห่งพระราชบัญญัติการเข้าชื่อเสนอข้อบัญญัติท้องถิ่น พ.ศ. ๒๕๖๕ ต่อไป

 **ข้อ ๑๒** ให้ประธานสภาเทศบาลตำบลนครชัยศรีรักษาการตามระเบียบนี้

 ประกาศ ณ วันที่ 20 ธันวาคม พ.ศ. ๒๕๖๕

 (ลงชื่อ) ………………………………………..

 (นางรจริน เหลืองไพโรจน์)

 ประธานสภาเทศบาลตำบลนครชัยศรี